ET Euroopa Liidu Teataja C 75/13

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohane muutmistaotlus

2012/C 75/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„COPPIA FERRARESE”

EÜ nr: IT-PGI-0105-0120-30.08.2007

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus — Toote kirjeldus —  Geograafiline piirkond —  Päritolutõend — Tootmismeetod —  Seos piirkonnaga —  Märgistus —  Riiklikud nõuded —  Muu (täpsustada)

2. Muutmistaotlus:

— Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

Toote omadusi ja tarbimisse laskmist käsitlevas artiklis 7 on iga valmistoote niiskusesisalduse ülemmäära suurendatud 19 %ni, kuna on selgunud, et kaitstud geograafilise tähisega „Coppia Ferrarese” hõlmatud suuremate pagaritoodete niiskustase oli piirmäärast suurem. Kontrollimise hõlbustamiseks on ühtlasi täpsustatud, et niiskusesisaldust tuleb mõõta sarvesaia tippu jäävast krõbedast nn crostino otsast.

3.2. Tootmismeetod:

Muudatus on tehtud selleks, et määrata täpsemini kindlaks kaitstud geograafilise tähisega toote valmistamiseks vajalikud toorained. Praeguse spetsifikaadi kohaselt on artikliga 4 ette nähtud kasutada juuretist ja pärmi, märkimata viimase kohta üksikasju. Selleks et vältida muude kui naturaalsete pärmide kasutamist, tuli üksikasjad selgelt kindlaks määrata ja täpsustada, et tegemist on õllepärmiga.

Samas artiklis 4 lisati koostisainete loetelusse keeld kasutada küpsetamisel lisaaineid, välistades nii võimaluse lisada tainale aineid, mis ei ole spetsifikaadiga ette nähtud ja mis võiksid toote kvaliteeti halvendada.

Searasva ja jahu ning neitsioliiviõli ja jahu suhte osas asendati täpsed nõuded nõuete vahemikega, mis vastab paremini käsitsivalmistamise tavadele, mille puhul ei ole koostisained alati grammipealt kaalutud.

Kuna varasemas spetsifikaadis ei olnud sätestatud juuretise saamiseks kasutatava jahu täpseid omadusi, siis on artikliga 5 kindlaks määratud, et vajalik jahu peab olema eriti suure gluteenisisaldusega, kehtestades ühtlasi vastavate gluteeninäitajate vahemiku.

KOONDDOKUMENT

NÕUKOGU MÄÄRUS (EÜ) nr 510/2006

„COPPIA FERRARESE”

EÜ nr: IT-PGI-0105-0120-30.08.2007

KGT ( X ) KPN ( )

1. Nimetus:

„Coppia Ferrarese”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 2.4. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab:

Tarbimisse andmisel on toode „Coppia Ferrarese” järgmise kujuga: kaks sarvesaia kujuliselt kokkurullitud tainariba on keskelt ühendatud nii, et ribade koonusekujulised otsad moodustavad neli keeruga sarve, mille krõbedaid otsi tuntakse nime all crostini; värvus on kuldpruun, keerdude juures valkjate triipudega; lõhn tugev, isuäratav ja maitse meeldiv.

Pagaritoode kaalub 80–250 g ja selle niiskustase, mõõdetuma sarvesaia tippudesse jäävast nn crostino osast, peab olenevalt toote suurusest olema 12–19 %.

3.3. Tooraine (üksnes töödeldud toodete puhul):

Kaitstud geograafilise tähisega toote „Coppia Ferrarese” valmistamiseks vajalikud toorained on: pehmest nisust jahvatatud 0-tüüpi jahu, vesi, puhas searasv, ekstra neitsioliiviõli, naturaalne juuretis ja naturaalne õllepärm, söögisool, linnased või linnaseekstrakt. Keelatud on kasutada küpsetamist soodustavaid lisaaineid.

Kehtivate riiklike õigusaktide (seadus nr 580/67) kohaselt peab pehmest nisust jahvatatud 0-tüüpi jahu olema järgmiste omadustega:

— niiskustase kuni 14,50 %;

— 100 osa kuivaine kohta: — tuhka kuni 0,65 %; — tselluloosi kuni 0,20 %; — kuiva gluteeni: vähemalt 9 %.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik pagaritoote tootmisetapid alates taina segamisest, sõtkumisest, kerkimisest kuni küpsemiseni peavad toimuma punktis 4 määratletud piirkonnas, kuna just neis etappides saab toode oma iseloomuliku kuju.

Ka juuretise valmistamine peab toimuma määratletud geograafilises piirkonnas, kuna juuretis on elusorganism ja juba oma loomult tootmispiirkonnaga seotud.

3.6. Erieeskirjad viilutamise, riivimise, pakendamise jm kohta:

Pagaritoode tuleb panna müüki tootmisele järgneva 24 tunni jooksul ning seda ei tohi ei valminult ega vahepealsetes tootmisetappides külmutada, sügavkülmutada või muul kujul säilitada.

Kui valmimisest on möödunud üle 24 tunni, võib pagaritoodet turustada üksnes pakendatult, tingimusel et pakend tagab toote täieliku säilimise lisa- ja säilitusaineid kasutamata.

Tootmisettevõtted varustavad iga pagaritoote logoga, mille järgi seda muude saiatoodete seast ära tunda.

3.7. Erieeskirjad märgistamise kohta:

Kui pagaritoodet „Coppia Ferrarese” müüakse pakendatult, peab koos äratundmist võimaldava logoga olema pakendil ka muu teave toote iseloomulike koostisainete kohta.

Toote logol on sinise taustaga ruudu sees kahe tumekollase omavahel ühendatud sarvesaia kujutis ning ruudu ülemises ääres mustal taustal valgete tähtedega sõna „coppia” ja alumises ääres samuti valgete tähtedega mustal taustal sõnad „ferrarese I.G.P.”

Kaitstud päritolunimetusele „Coppia Ferrarese” on keelatud muude kirjelduste või sõnade lisamine, sealhulgas omadussõnade „extra” (ekstra), „fine” (peen), „selezionata” (selekteeritud), „superiore” (kõrgem) ja „similari” (sarnane) kasutamine.

Lubatud on viidata ettevõtte nimele, ärinimele ja kaubamärgile, kui sellel ei ole ülistavat tähendust ja see ei eksita ostjat.

4. Geograafilise piirkonna täpne määratlus:

„Coppia Ferrarese” tootmispiirkond hõlmab kogu Ferrara provintsi territooriumi.

5. Seos geograafilise piirkonnaga:

5.1. Geograafilise piirkonna eripära:

„Coppia Ferrarese” on Ferrara linna kultuuri ja ajalooga lahutamatult seotud. Juba 1287. aastal oli linna elu pikka aega reguleerinud tegevusjuhiste kogumikus sätestatud pagarite kohustus valmistada teatavat liiki keerusaia (orletti), millest hiljem sai keerdudega sarvesai (ritorto) ja mis oli klassikalise „Coppia Ferrarese” eelkäija.

Lisaks sellele pidi pagari märki kandev sai olema korralikult küps, kuid saia kaal ei tohtinud küpsemisel väheneda. Nende nõuete vastu eksinute jaoks olid ette nähtud vastavad trahvid. Ferrara provintsi territooriumil tegutseb kaasajal perefirmadena ligikaudu 330 pagarit. Iga päev valmistavad nad keskmiselt 500 pagaritoodet, millest 60 % moodustab „Coppia Ferrarese”. Tegemist on osavate käsitöölistega, kes on õpipoisiajast peale oma erialaseid oskusi erinevates pagaritöökodades täiendanud ning omandanud pika tegevusaja jooksul suures teadmised ja oskused; need pagarid on omandanud erilised oskused kasutada pagaritoodete valmistamisel juuretist ning nende pühendumine oma tööle on see, mis tagab sellele aja jooksul muutumatuna püsinud tootele tema kvaliteedi.

Vesi ja õhuniiskus, pagarite vaieldamatud erialased oskused ning elusa juuretise kasutamine on aidanud aegade jooksul säilitada selle iseloomuliku toote kvaliteeti, mis on esindatud kogu Ferrara provintsis.

Kohalike pagarite seas kõige levinum juuretise valmistamisviis on järgmine: purustatud viinamarjadest saadud 150 g mahla jäetakse toatemperatuuril umbes 48 tunniks käärima, seejärel lisab pagar mahlale 500 g suure gluteenisisaldusega jahu W350 ja veidi vett, et saavutada vajalikust vedelikukogusest umbes 50 %. Seejärel sõtkutakse tainast käsitsi, kuni sellest moodustub ühtlane tainapall, mis jäetakse 36–48 tunniks kerkima. Järgmises etapis lisatakse 500 g jahu ja 250 ml vett ning sõtkutakse tainas uuesti läbi: Kui tainas on 36 tundi kerkinud, lisatakse 1 000 g jahu ja 500 ml vett, sõtkutakse veelkord ja jäetakse 24 tunniks seisma. Järgmises etapis lisatakse tainale 1 500 g jahu, 1 l vett, sõtkutakse jälle ja jäetakse 12 tunniks kerkima.

Juuretise valmistamiseks kulub 15–20 päeva; valmimise pikkus oleneb aastaajast, talvel kulub valmimisele mõni päev rohkem kui suvel.

Teine töötlemisetapp, mis leiab aset tootmisprotsessi poole peal, seisneb taina segamisel segamismasinas, kuna taina konsistents on muutunud nii tihkeks, et käsitsi on seda juba liiga raske töödelda.

4–5 tunni pärast on juuretis valmis ja vajalikul määral kerkinud ning pagarid saavad hakata keerusaiu valmistama.

5.2. Toote eripära:

„Coppia Ferrarese” eripära seisneb tema nn nelja sarvega iseloomulikus kujus, mis saadakse, kui pagar töötleb esialgu kaht tainatükki eraldi ning ühendab need hiljem käsitsi üheks.

Punktis 5.1 kirjeldatud valmistamisviisi abil saadakse ainulaadne nn elus juuretis, mis sisaldab piimhapet ja äädikhapet, mis omakorda annavad tainale happesuse ja rullimiseks vajaliku elastsuse.

Tänu täielikult loodusliku juuretise kasutamisele on toode ka lihtsalt seeditav.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Toote erilaadsed omadused on tihedalt seotud ümbritseva keskkonnaga.

Peamist seost päritolupiirkonnaga väljendab pagarite poolt nende oma pagaritöökojas vahetult valmistatava juuretise kasutamine. Pagaritoote omadused on tihedalt seotud ka tootmispiirkonna kliimatingimustega.

Kuna juuretist valmistatakse algusest peale ise, saadakse ainulaadne elus juuretis, mis sisaldab piimhapet ja äädikhapet ning tagab tainale happelisuse ja rullimiseks vajaliku elastsuse, mis omakorda võimaldab anda tootele iseloomuliku kuju. Keerusaia omapärast ja hinnatud kuju on mainitud renessansiajastul d'Este õukonna korraldatud pidusöökidega seoses. „Coppia Ferrarese” seotusest Ferrara linnaga annavad tunnistust ka ulatuslikud bibliograafilised materjalid, mis seonduvad sageli vaesuse või teatavate ajaloosündmustega, kus kõnealusel pagaritootel oli oluline roll.

Pagarite osavus „Coppia Ferrarese” ja tema iseloomuliku kuju väljatöötamisel kasvas välja igapäevaelust ja kinnistus aja jooksul: Ka tänapäeval võib „Coppia Ferrarese” tema kuju järgi eksimatult ära tunda.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Coppia Ferrarese” muutmise ettepaneku 30. märtsi 2007. aasta Itaalia Vabariigi Teatajas nr 75.

Spetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

minnes otse põllumajandusministeeriumi veebisaidile (http://www.politicheagricole.it), seejärel klõpsates „Qualità e sicurezza” („Kvaliteet ja toiduohutus”, ekraanil vasakul) ning seejärel „Disciplinari di Produzione all'esame dell’UE” („ELi läbivaatuseks esitatud spetsifikaadid”).

(1) ELT L 93, 31.3.2006, lk 12.